— Можна меркаваць, што фрэскі стварылі нямецкія майстры, пры ўдзеле якіх будаваліся першыя мураваныя замкі Вялікага Княства Літоўскага — у Крэве, Лідзе, Медніках (Мядзінінкай). Да таго часу ўласнай традыцыі пабудовы мураваных замкаў у княстве не было. Каб быць зусім дакладным, крэўскія фрэскі варта вызначаць як сценапіс. Бо фрэска — гэта нанясенне фарбаў на вільготную тынкоўку. У Крэве ж распісвалі сухую паверхню. Але фарбы ў Крэўскім замку выкарыстаны не зусім звычайныя. Адна з іх — "егіпецкая сіняя", добра вядомая ў антычную эпоху. Яе вынайшлі і выраблялі спярша ў Старажытным Егіпце. Потым яна пашырылася па ўсім антычным свеце, але ў Сярэднявеччы сакрэт рэцэптуры быў страчаны. Гісторыкі мастацтва мяркуюць, што гэтую рэдкую фарбу аднавілі італьянскія майстры эпохі Рэнесансу. Але вось неспадзяванка! Хімікі, якія даследавалі крэўскія фрэскі, сцвярджаюць, што адна з іх напісана акурат "егіпецкай сіняй". А крэўскія фрэскі датуюцца XIV стагоддзем — раней за час аднаўлення фарбы ў рэнесанснай Італіі.